**Strīdi par darba tiesisko attiecību izbeigšanu ar akadēmisko personālu nav skatāmi administratīvā procesa kārtībā**

Lai arī Augstskolu likums paredz īpašu akadēmiskā personāla ievēlēšanas kārtību, darba tiesisko attiecību izbeigšanas iemesli ir darba tiesisko attiecību jautājums. Darba tiesiskās attiecības ir privāttiesiskas attiecības. Tāpēc strīdi par tām nav skatāmi administratīvā procesa kārtībā, bet ir risināmi civilprocesuālā kārtībā.

**Latvijas Republikas Senāta**

**Administratīvo lietu departamenta**

**2023.gada 9.oktobra**

**RĪCĪBAS SĒDES LĒMUMS**

**Lieta Nr. 670010923, SKA‑931/2023**

[ECLI:LV:AT:2023:1009.SKA093123.3.L](https://manas.tiesas.lv/eTiesasMvc/nolemumi/pdf/515726.pdf)

[1] Senātā saņemta pieteicējas [pers. A] blakus sūdzība par Administratīvās rajona tiesas tiesneša 2023.gada 21.augusta lēmumu. Ar šo lēmumu, pamatojoties uz Administratīvā procesa likuma 191.panta pirmās daļas 1.punktu, atteikts pieņemt pieteicējas pieteikumu par Ventspils Augstskolas rektora faktiskās rīcības atzīšanu par prettiesisku un pienākuma uzlikšanu pieņemt lēmumu.

[2] Tiesnesis lēmumu, ka pieteikums nav izskatāms administratīvā procesa kārtībā, pamatojis ar turpmāk minētajiem argumentiem.

[2.1] Administratīvo tiesu kontrolei pakļauts iestādes izdots administratīvais akts un faktiskā rīcība, nevis personu starpā radušies civiltiesiskie strīdi. Darba tiesiskās attiecības ir civiltiesiskas attiecības, un visi strīdi, kas izriet no darba tiesiskajām attiecībām, ir izskatāmi Civilprocesa likumā noteiktajā kārtībā. Tā kā starp pieteicēju un Ventspils Augstskolu līdz 2023.gada 1.maijam pastāvēja uz darba līguma pamata nodibinātas darba tiesiskās attiecības, strīds, kas izriet no šīm attiecībām, nav risināms administratīvā procesa kārtībā.

[2.2] No Augstskolu likuma regulējuma izriet, ka no visiem augstskolu koleģiālo institūciju lēmumiem, kas saistīti ar personu ievēlēšanu vai neievēlēšanu amatā, par administratīvajiem aktiem uzskatāmi vienīgi attiecīgās nozares profesoru padomes lēmumi par profesoru un asociēto profesoru ievēlēšanu. Šādus profesoru padomes lēmumus augstskolas personāls var apstrīdēt augstskolas akadēmiskajā šķīrējtiesā. Savukārt Augstskolas akadēmiskās šķīrējtiesas lēmumu var pārsūdzēt tiesā Administratīvā procesa likumā noteiktajā kārtībā. Senāts, jau iepriekš interpretējot Augstskolu likuma regulējumu, atzinis, ka tas nav paplašināms, likumdevēja griba nav bijusi administratīvās tiesas kontrolei pakļaut arī darba strīdus. Izskatāmajā gadījumā starp pieteicēju un augstskolu bija noslēgts darba līgums, un tas izbeigts ar termiņa notecējumu. Administratīvie akti šajā jautājumā nav pieņemti.

[2.3] Atbilstoši Augstskolu likuma 19.panta pirmajai daļai strīdu, kas izriet no darba tiesiskajām attiecībām, izskatīšana nav akadēmiskās šķīrējtiesas kompetencē. Līdz ar to Ventspils Augstskolas rektoram nebija pamata pieteicējas pieteikumu nosūtīt izskatīšanai Augstskolas akadēmiskajai šķīrējtiesai.

[2.4] Pieteikumā paustie iebildumi par attiecīgās procedūras neievērošanu nevar pamatot pieteikuma pieņemšanu.

[3] Saskaņā ar Administratīvā procesa likuma 320.1pantu senatoru kolēģija var pieņemt vienbalsīgu lēmumu par atteikšanos izskatīt blakus sūdzību, ja tā ir acīmredzami nepamatota.

Izvērtējusi pārsūdzēto rajona tiesas tiesneša lēmumu kopsakarā ar blakus sūdzības argumentiem, senatoru kolēģija atzīst, ka blakus sūdzība ir acīmredzami nepamatota un tās izskatīšana ir atsakāma.

[4] Kā pareizi norādīts tiesneša lēmumā, Senāts jau iepriekš atzinis, ka Augstskolu likuma regulējums nav paplašināms, likumdevēja griba nav bijusi administratīvās tiesas kontrolei pakļaut arī darba strīdus (sal. *Senāta 2013.gada 11.jūnija lēmuma lietā Nr. SKA-609/2013, 670006213, 6.punkts*).

No pieteikuma nepārprotami izriet, ka pieteicējas mērķis ir panākt, lai administratīvā tiesa izvērtē ar darba tiesiskajām attiecībām saistītu jautājumu. Proti, pieteicējas ieskatā augstskola nav ievērojusi Augstskolu likuma 35.1panta pirmās daļas 3.punktā noteikto kārtību, kādā tiek izbeigtas darba tiesiskās attiecības ar asociēto profesoru, nav pieņēmusi lēmumu par darba tiesisko attiecību izbeigšanu un nav informējusi pieteicēju par attiecīgā zinātniskā virziena turpināšanu, līdz ar to starp Ventspils Augstskolu un pieteicēju kā asociēto profesori noslēgtais darba līgums esot nepamatoti izbeigts ar termiņa izbeigšanos.

Senatoru kolēģija izskaidro pieteicējai, ka, lai arī Augstskolu likums paredz īpašu akadēmiskā personāla ievēlēšanas kārtību, darba tiesisko attiecību izbeigšanas iemesli ir darba tiesisko attiecību jautājums. Kā pareizi norādīts tiesneša lēmumā, darba tiesiskās attiecības ir privāttiesiskas attiecības. Tāpēc strīdi par tām nav skatāmi administratīvā procesa kārtībā, bet ir risināmi civilprocesuālā kārtībā, iesniedzot prasības pieteikumu vispārējā tiesā pēc savas deklarētās dzīvesvietas, kā arī ievērojot procesuālās prasības (piemēram, *Senāta 2019.gada 15.jūlija rīcības sēdes lēmuma lietā Nr. SKA-1458/2019, 680033919, 3.punkts un tajā minētais nolēmums*).

Ņemot vērā minēto, rajona tiesas tiesnesis pamatoti atzinis, ka lieta nav izskatāma administratīvā procesa kārtībā.

[5] Pieteicēja blakus sūdzībā norāda, ka lieta jebkurā gadījumā jāizskata pēc būtības, jo tikai tā var objektīvi noskaidrot, vai pieteicējai ir tiesības vērsties administratīvajā tiesā.

Senatoru kolēģija šādu viedokli atzīst par kļūdainu. To, vai konkrētais pieteikums ir izskatāms administratīvā procesa kārtībā, tiesnesim nebija šķēršļu noskaidrot jau pieteikuma pieļaujamības stadijā. Šajā stadijā konstatējot, ka pieteikums nav pieļaujams, jo nav izskatāms administratīvā procesa kārtībā, tiesnesim tas bija jāatsaka pieņemt. Šādu kārtību noteic Administratīvā procesa likuma 191.panta pirmās daļas 1.punkts, ar kuru arī pamatots pārsūdzētais tiesneša lēmums. Pretēji pieteicējas viedoklim minētā jautājuma noskaidrošanai tiesnesim izskatāmajā gadījumā nebija jārosina lieta un konkrētais jautājums nebija jārisina, izskatot lietu pēc būtības, jo jau pieteikuma pieļaujamības stadijā tiesnesis, iegūstot arī papildu informāciju, konstatēja, ka pieteicēja pieteikumu iesniegusi par darba tiesiskajām attiecībām, kas nav pakļautas administratīvo tiesu kontrolei.

Minētā iemesla dēļ ir kļūdains pieteicējas viedoklis, ka tiesnesis, nepieņemot pieteikumu, neierosinot un neizskatot lietu, ir pieļāvis procesuālo tiesību normu pārkāpumu. Senatoru kolēģija papildus izskaidro: tas, ka administratīvā tiesa atsaka izskatīt pieteikumu, kura izskatīšana neietilpst tās kompetencē, nerada pieteicējas tiesību uz taisnīgu tiesu (Latvijas Republikas Satversmes 92.pants) pārkāpumu. Tiesības uz pieeju tiesai ir izmantojamas procesuālajos likumos noteiktajā kārtībā, kuru pieteicēja izskatāmajā gadījumā, vēršoties administratīvajā tiesā ar konkrēto pieteikumu, nav ievērojusi.

[6] Blakus sūdzībā norādīts, ka viens no pieteicējas prasījumiem ir atzīt par prettiesisku Ventspils Augstskolas rektora faktisko rīcību, ar kuru atteikts nosūtīt izskatīšanai Augstskolas akadēmiskajai šķīrējtiesai pieteicējas pieteikumu par Augstskolas rektora faktiskās rīcības atzīšanu par prettiesisku un pienākuma uzlikšanu pieņemt lēmumu par to, vai ar pieteicēju darba tiesiskās attiecības tiek turpinātas vai izbeigtas.

Ņemot vērā pieteicējas šajā sakarā paustos apsvērumus, jāsecina, ka pieteicējas prasījums atzīt par prettiesisku augstskolas rektora faktisko rīcību, nepārsūtot Augstskolas akadēmiskajai šķīrējtiesai pieteicējas pieteikumu, nav patstāvīgs prasījums, jo pēc būtības šie iebildumi ir nesaraujami saistīti ar prasījumu par darba tiesiskajām attiecībām. Neatkarīgi no tā, kā pieteicēja izvēlējusies formulēt prasījumu, pēc būtības pieteicēja lūdz administratīvo tiesu vērtēt ar darba tiesiskajām attiecībām saistītus jautājumus. Taču, kā tika minēts jau iepriekš, šie jautājumi nav izskatāmi administratīvā procesa kārtībā.

[7] Papildus minētajam pieteicēja blakus sūdzībā norāda virkni argumentu, kas ir saistīti ar strīda būtību, proti, vai ir pamatoti izbeigtas darba tiesiskās attiecības. Tā kā no darba tiesiskajām attiecībām izrietošs strīds nav izskatāms administratīvā procesa kārtībā, pieteicējas apsvērumi, ka darba tiesiskās attiecības izbeigtas nepamatoti, konkrēto pieteikumu nepadara par pieļaujamu.

Pamatojoties uz Administratīvā procesa likuma 320.1pantu un 338.panta astoto daļu, senatoru kolēģija

**nolēma**

atteikt izskatīt [pers. A] blakus sūdzību par Administratīvās rajona tiesas tiesneša 2023.gada 21.augusta lēmumu.

Lēmums nav pārsūdzams.

Senatore D. Makarova Senatore Dz. Amerika Senatore V. Krūmiņa

NORAKSTS PAREIZS